29.9.2023
SK
Úradný vestník Európskej únie
L 242/119
59.
berie na vedomie úsilie, ktoré Dvor audítorov vynaložil aj v roku 2021 s cieľom prispôsobiť sa meniacim sa pracovným podmienkam, podporiť digitálnu transformáciu auditu a modernizáciu technológií a postupov v celej organizácii s cieľom naďalej poskytovať účinnú verejnú audítorskú službu v Únii; uvedomuje si, že ďalší pokrok v tomto smere si vyžaduje dostupné údaje sprístupnené vo formáte požadovanom Komisiou alebo členskými štátmi; vyzýva Komisiu, aby nabádala členské štáty, aby sa usilovali o väčšiu interoperabilitu;
60.
chápe, že aj v roku 2021 sa vzhľadom na obmedzenia spôsobené pandémiou ochorenia COVID-19 celý životný cyklus auditu z veľkej časti uskutočnil digitálne, pričom zahŕňal prípravu auditu, zhromažďovanie dôkazov a námietkové konania, a že služobné cesty do členských štátov boli nahradené videohovormi, ktoré v prípade potreby zahŕňali tlmočenie na diaľku;
61.
oceňuje dôležité míľniky, ktorými sa v roku 2021 vyznačovalo digitálne prostredie Dvora audítorov, ako napríklad zavedenie robotických služieb automatizácie procesov s cieľom znížiť opakujúcu sa prácu audítorských tímov s nízkou hodnotou, automatizácia auditov výkonných agentúr ako súčasť pravidelného procesu auditu a zavedenie úplne nového systému správy prekladov založeného na cloude;
62.
víta dokončenie vykonávania plánu kybernetickej bezpečnosti na obdobie 2018 – 2021 a prijatie nového plánu kybernetickej bezpečnosti na nasledujúce tri roky (2022 – 2024), v ktorom sa predpokladá postupný prechod na architektúru nulovej dôvery v súlade s ustanoveniami uvedenými v návrhu nariadenia Európskeho parlamentu a Rady, ktorým sa stanovujú opatrenia na zabezpečenie vysokej spoločnej úrovne kybernetickej bezpečnosti v inštitúciách, orgánoch, úradoch a agentúrach Únie; konštatuje, že v roku 2021 nebol odhalený žiadny relevantný úspešný kybernetický útok na Dvor audítorov, a oceňuje význam spolupráce Dvora audítorov s tímom reakcie na núdzové počítačové situácie v európskych inštitúciách, orgánoch a agentúrach (CERT-EU); vyzýva Dvor audítorov, aby naďalej venoval veľkú pozornosť kybernetickým hrozbám a bezpečnosti informácií, najmä preto, že počet závažných kybernetických útokov sa v posledných rokoch výrazne zvýšil, čím sa všetky inštitúcie Únie stali atraktívnym cieľom pre potenciálnych útočníkov; vyzýva Dvor audítorov, aby pravidelne vykonával hodnotenia rizík svojej IT infraštruktúry;
63.
konštatuje, že v roku 2021 Dvor audítorov spoluorganizoval úvodné podujatie pre Európsky mesiac kybernetickej bezpečnosti a že úradník Dvora audítorov pre rozmanitosť a začlenenie koordinoval jednu z hlavných častí podujatia, konkrétne časť o ženách v oblasti kybernetickej bezpečnosti, počas ktorej si rozmanitá skupina žien z rôznych prostredí vymenila názory na motiváciu žien zapojiť sa do sektora kybernetickej bezpečnosti;
64.
konštatuje, že v roku 2021 sa rozhodlo o posilnení rozpočtových riadkov na investície do vybavenia a služieb, ktoré súvisia najmä s hybridnou prácou a digitalizáciou, a že dodatočné rozpočtové prostriedky sa použili aj na posilnenie spôsobilostí Dvora audítorov v oblasti kybernetickej obrany, investície do nového systému riadenia prekladov a nového systému riadenia zainteresovaných strán a zavedenie riešenia elektronického podpisu Únie;
65.
víta rozhodnutie zaviesť bezplatný softvér s otvoreným zdrojovým kódom ako kľúčové zložky Dvora audítorov, ako je Linux ako operačný systém pre niekoľko serverov IT infraštruktúry, softvér s otvoreným zdrojovým kódom Belenios pre hlasovací systém pre tajné hlasovanie, a softvér s otvoreným zdrojovým kódom Nagios, ktorý používajú operačné tímy IT Dvora audítorov; berie na vedomie, že Dvor audítorov používa softvér s otvoreným zdrojovým kódom NextCloud na výmenu dokumentácie s kontrolovanými subjektmi v rámci systému ECAFiles, ktorý funguje podľa najvyšších noriem bezpečnosti a ochrany osobných údajov;
66.
víta vykonávanie dohôd o spracovaní údajov vždy, keď údaje spracúvajú tretie strany, a Dvor audítorov ako prevádzkovateľ zabezpečuje súlad s článkom 29 nariadenia Európskeho parlamentu a Rady (EÚ) 2018/1725 (3) a zachováva úplnú kontrolu nad spracovateľskými operáciami; berie na vedomie systematické konzultácie s úradníkom Dvora audítorov pre ochranu údajov o záležitostiach súvisiacich so spracúvaním údajov a technickými a organizačnými opatreniami;
(3) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v.
EÚ L 295, 21.11.2018, s. 39).